**ПРИОРИТЕТИ ЗА УПРАВЛЕНИЕ (2017- 2021)**

 **I. Външна политика**

 Външната политика на България ще се ръководи от принципа на прагматично следване на националния интерес и недопускане на намеса във вътрешните работи на страната ни. Ще продължим **неотклонно по пътя на евро-атлантическата интеграция**. Българската държава ще се стреми да защитава ефективно правата и да отстоява законните интереси на българите зад граница.

 **1.** Очакваме реформите в ЕС да се основават на принципите и ценностите на европейската солидарност и равноправие при взаимно зачитане на интересите и доверието между държавите членки (ДЧ). Перспективите за фрагментация на ЕС след референдума във Великобритания изглеждат все по-реални. Съществуването на различни нива на интеграция на страните-членки в ЕС е източник на нестабилност. Ние се обявяваме за **запазване на единството на ЕС** и приветстваме бъдещо задълбочаване на интеграцията между ДЧ.

 **2. Присъединяване на България към Шенген**. При използването на целия инструментариум на шенгенското законодателство, България би могла значително да допринесе за превенция на нарушаването на границите на ЕС.

 **3.** Значението на евроатлантическата интеграция расте на фона на засиленото влияние на трети страни в региона на Черно море и Балканите. **Сътрудничеството между НАТО и ЕС трябва да се задълбочи** по необходимост при подобни обстоятелства.

 **4. Българското председателство** на Съвета на ЕС през 2018г. Едно успешно наше председателство на ЕС ще допринесе за утвърждаване на позициите на България в общността. Координацията с Естония и Австрия по програмата и приоритетите в рамките на триото председателстващо в периода юли 2017 г. - декември 2018 г. ще доведе до поставянето на цели, повишаващи сигурността, икономическата активност, защитата на правата на потребителите и защита на интересите на българските общности зад граница.

 **5.** Устойчиво решение на проблема с миграцията може да бъде намерено единствено със съвместните усилия на всички засегнати или изложени на риск страни. Приоритет на ЕС трябва да бъде **спирането на притока от мигранти на турските граници** – сухопътни и морски.

 **6.** Споделяме необходимостта от една по - радикална реформа на Дъблинския регламент, така че тежестта при обработване на **молбите за международна закрила да не се поема само от държавите на предна линия**.

 **II. Регионална политика**

 **1.** Безопасна и модерна пътна инфраструктура

 **1.1** Въвеждане на по-справедлив модел на плащане за преминаване по републиканската пътна мрежа – чрез въвеждане на смесена система: **електронна винетка за леки коли и тол такса за изминато разстояние за тежкотоварните автомобили** и други МПС.

 **1.2** Изграждане на модерна и безопасна пътна инфраструктура като част от трансевропейската транспортна мрежа. **Завършване на магистралния пръстен** на страната и модернизацията на пътната мрежа.

 **2.** Завършване на реформата във ВиК сектора с цел подобряване на услугите за гражданите и бизнеса.

 **3.** Развитие на регионите. Силна държавна политика за слабо развитите региони**.**

 Целим съчетаване на финансови и икономически инструменти, извеждайки като приоритет **балансирано регионално развитие** и намаляване на регионалните различия.

 **4.** Жилищна политика

 **4.1** По-нататъшно изпълнение на Националната програма за енергийна ефективност на многофамилни жилищни сгради и увеличаване на финансовия ресурс по тази програма чрез нарастващ процент на самоучастие на гражданите.

 **4.2** Разширяване на програмата чрез обхващане на **тухлени многофамилни и еднофамилни жилищни сгради**.

 **III. Социална политика**

 Нужно е на социалната политика да се гледа като на комплекс от политики, които насърчават и правят възможно социалното включване и личната реализация на хората. Разбираме социалната политика като политика на партньорство между гражданите, бизнеса, нестопанските организации, социалните партньори и държавата.

 **1.** Увеличаването на доходите чрез заетост и по-голяма производителност на труда. Чрез системно провеждане на политики за модернизация на страната и ускоряване на растежа ще работим за БВП от 120 млрд. лв. в рамките на мандата. При изпълнение на мерките от тази програма, **гарантираме в рамките на мандата минимална работна заплата от 650 лв. и средна работна заплата от 1500 лв**.

 Работещите хора ще имат полза от по-гъвкави възможности за заетост и допълнителна квалификация. Като улесним активните и предприемчивите с мерки за по-добро съвместяване на кариерата със семейния живот, ще подкрепим както растежа на икономиката, така и борбата с демографските проблеми на страната.

 **Социалните помощи ще се обвържат със заетост – всички в трудоспособна възраст, които получават помощи трябва да се включат в заетост**.

 **2.** **Грижата за децата трябва да обхваща всички деца, а не само тези в риск**. Изработването на Закон за детето и семейството ще гарантира правата на всички деца. Посещението не само на училище, но и на детска градина, трябва да бъде обвързано с изплащането на социални помощи. Чрез промени в Семейния кодекс ще разширим подкрепата на кандидат-осиновителите, осиновителите и децата - преди, по време на и след осиновяването.

 **3.** Стабилната пенсионна система, която гарантира предвидимост и спокойствие на хората в дългосрочен план, може да съчетава балансирано повишаване на пенсиите от една страна, с намаляване на дефицита в системата - от друга.

**Минималната пенсия за осигурителен стаж и възраст ще се увеличи до 180 лв. от 1 юли 2017г.;**

**Минималната пенсия за осигурителен стаж и възраст ще се увеличи до 200 лв. от 1 октомври 2017г.;**

Ще се преизчислят всички пенсии, отпуснати преди 2010г. със средния осигурителен доход за 2009г. със средствата спестени от неправомерно отпуснати инвалидни пенсии.

 Полагане на усилия в посока **сближаване на минималната пенсия с прага на бедността**.

 **4.** Подсилване на **системата за Експертизата на работоспособността чрез прехвърлянето й в НОИ** като инструмент за засилване на контрола върху неправомерното ползване на права от пенсионната система.

 **5.** По-тясно обвързване на социалните помощи с полагането на обществено полезен труд, отговорното родителство и редовното посещаване от децата на детските градини и училищата.

 **6.** Приемане насистема от мерки за преодоляване на негативните демографски тенденции.

 **IV. Обществен ред и сигурност**

 **1.** Миграционна политика – осъществяване на политика за недопускане и връщане на незаконно пребиваващи чужденци. Повишаване на капацитета на охрана на границата.

 **2.** Ефективно противодействие на тероризъм, организирана престъпност и корупция. Изработване на ефикасни програми за превенция на радикализацията и екстремизма.

 **3.** Полицейско присъствие във всяко населено място. **Териториално преразпределяне на кадровия ресурс** с цел увеличаване на униформения полицейски състав в малките и средно големите населени места. Приемане на **нов закон за частната охранителна дейност,** който да подобри взаимодействието между полицейските и частни структури за противодействие на конвенционачната престъпност.

 **4.** Приемане на **закон за доброволчеството**, който следва да регламентира отношенията между доброволците и органите на централна и местна власт при преодоляването на последствията от бедствия, аварии и опазване на общественият ред.

 **5.** Изграждане на полицейски офиси за обслужване на граждани в ОДМВР и във всички РУП с цел **бързо обслужване на гражданите**, предоставяне на електронни услуги и издаване на всички служебни документи.

 **V. Финанси**

 **1**. Стабилната финансова система е основна предпоставка за устойчиво икономическо развитие и поддържане на атрактивна инвестиционна среда.

 **1.1** Основна цел на България епо-нататъшната интеграция в Европейската финансова инфраструктура. Единният банков съюз и Еврозоната са естественият ни път на развитие след изпълнение на всички критерии. До тогава **Валутният борд е безалтернативен и неприкосновен**.

 **1.2 Запазване на данъчните ставки на преките данъци** и недопускане на допълнителни данъчни облекчения.

 **1.3 Ставките и прагът за регистрация по ДДС остават непроменени**.

 **1.4** Предприемане нарешителни мерки за борба със сивата икономика.

 **1.5** Стремеж към балансиран бюджет, чрез намаляване на дефицита от 2017 г. в съответствие с тригодишната бюджетна прогноза през всяка следваща година с цел достигане на балансиран бюджет през 2020г.

 **2. Устойчивото нарастване на доходите** е основен приоритет на нашето управление и то може да стане за сметка на ръста на икономиката.

 **VI. Управление на средствата от Европейския съюз**

 **1. Унифициране на системите за управление на оперативните програми** съфинансирани от ЕС с оглед на пълна електронизация и подчиняване на едни и същи правила.

 **2.** Продължаване процеса на **опростяване на документацията по кандидатстване и отчитане на проекти.**

 **3.** Увеличаване на капацитета за управление на финансовите инструменти на оперативните програми.

 **4.** Подготовка за **адекватно участие в преговорите за бъдещето на кохезионната политика** и за бюджета на ЕС след 2020 година, вкл. използване на председателството на ЕС през 2018 г.

 **5.** Улесняване на достъпа до информация и финансиране по ОП и ПРСР за малкия бизнес и дребните селскостопански производители.

 **VII. Отбрана**

 **1**. Българската армия е надежден гарант за сигурността на страната.

 **1.1.** Гарантиране на националния суверенитет и независимост, както и защита на териториалната цялост на страната.

 **1.2** България е активен и надежден член на НАТО и ЕС. Активно и последователно ще участваме в изготвянето и изпълнението на новата политика на ЕС за европейска отбрана.

 **1.3** Увеличаване на разходите за отбрана и достигане на ниво от 2% от БВП в края на предстоящия управленски мандат.

 **1.4.** Преглед на организацията и дислокацията на ВС с оглед на ефективното изпълнение на трите мисии: „Отбрана“, „Подкрепа на международния мир и сигурност“, „Принос към националната сигурност в мирно време“, включително и с оглед на охраната на границата.

 **1.5.** Попълване на резерва на въоръжените сили и подобряване на мобилизационните способности на страната.

 **2.** Активно сътрудничество с военно-патриотичните съюзи и други неправителствени организации за **патриотичното възпитание на младежта** и съхраняването на традициите на българската армия.

 **3.** Изграждане на силна армия чрез ускорено развитие на въоръжените сили.

 Разширяване на участието на българската отбранителна промишленост и научноизследователски институции при изпълнението на инвестиционни проекти за модернизацията и превъоръжаването, включително и с използване на средства от Европейския план за отбрана.

 **4.** Разширяване на участието на Въоръжените сили за по-ефективна защита на населението при бедствия и аварии, както и при опазването на границата и противодействието на тероризма в съответствие с промените в ЗОВС на РБ и новия Закон за противодействие на тероризма.

 **5.** Въвеждане на военно обучение в училище. Разширяване на възможностите за доброволна военна служба.

 **VIII. Правосъдие**

 **1**. **Продължаване на съдебната реформа** за гарантиране наефективна, бърза и справедлива съдебна власт.

 **2.** Продължаване на борбата с корупцията на всички нива. **Приемане на нов Антикорупционен закон**, който ще обедини фрагментираното законодателство и ще създаде единен антикорупционен орган на основата на Комисия за отнемане на незаконно придобито имущество.

 **3.** Приемане на измененията в Наказателно-процесуалния кодекс, премахване на формализма в наказателния процес, както и на безкрайното връщане на делата в досъдебна фаза с цел избягване на наказателната отговорност. Създаване на нов ред за преследване на корупцията по високите етажи на властта, преминаване на тези дела в специализирания съд и прокуратура.

 **4.** Приемането на нова наказателна политика и приемане на **нов Наказателен кодекс**. Промяна на определението за маловажен случай с оглед на противодействие на конвеционалната престъпност.

 **5. Въвеждане на електронно правосъдие до края на 2018 г**. като една от най-силните антикорупционни мерки, свързани със съдебната система.

 **6.** Въвеждане на **тримесечни доклади на главния прокурор** и председателите на ВКС и ВАС пред Народното събраниев това число и за политиката за борба с корупцията, за организираната и битовата престъпност и по други въпроси от висок обществен интерес.

 **7.** Промени в Гражданско-процесуалния кодекс и в Административно-процесуалния кодекс. Ще продължим работата по изменения на процесуалните закони за постигане на адекватно и ефективно съдопроизводство, за по-добро управление на натовареността на съдилищата, включително за подобряване и опростяване на процедури и преодоляване на несъответствия в тях.

 **8.** Поемаме ангажимент **до края на 2018 г. да бъдат изпълнени 17-те препоръки от 10-годишния доклад по Механизма за сътрудничество и оценка**. Целта е да бъдат постигнати необратими резултати в борбата с корупцията и организираната престъпност; за независимост на съдебната власт.

 **IX. Образование и наука**

 **1**. Издигане на образованието в стратегически национален приоритет. Провеждане на решителна политика насочена към ликвидиране на неграмотността и задължително образование със силата на всички държавни институции и инструменти. Родолюбието в образователната система трябва да бъде основа за възпитание и извисяване на българския дух, средство за формиране на чувство за солидарност в обществото и привързаност към родината.

 **1.1.** Увеличаване на инвестициите в образованието и гарантиран ежегоден ръст на бюджета за образование. **Промяна в системата на делегираните бюджети от 2018 г.**,катофинансирането няма да зависи само от броя на децата, а и от качеството на образователният процес.

 **1.2.** Водещата ни задача е да имаме мотивирани, подготвени и подкрепяни учители чрез инвестиции в тяхното развитие и квалификация. **Удвояване на учителското възнаграждение до края на мандата**. Мерки за гарантиране на неприкосновеността на учителя.

 **1.3** Прилагане на решителни мерки за пълно обхващане на всички подлежащи на образование деца и предотвратяване на отпадането от образователната система.

 **1.4.** Подкрепа за българските училища в чужбина като крепител на българската национална идентичност.

 **1.5. Развитие на професионалното образование в партньорство с бизнеса** чрез активно въвеждане на дуалната система – обучение чрез работа. Кариерно ориентиране на учениците чрез стабилни партньорства с родителите, висшите училища и бизнеса.

 **1.6** Повишаване на уменията в областта на предприемачеството, информационните технологии и активната гражданска позиция.

 **1.7 Повече спорт в училище** за повече здраве и живот без агресия.

 **1.8** Нова законодателна уредба в сферата на висшето образование с цел повишаване на неговото качество и ориентирането му към практическите нужди на пазара на труда. Реформиране на НАОА и системата за оценяване и акредитация. **Усъвършенстване на рейтинговата система.**

 **2.** Ежегоден ръст на средствата за наука с цел укрепване и
модернизиране на научните организации в страната за конкурентоспособни научни изследвания.Прозрачно и справедливо финансиране на научните изследвания съобразно националните приоритети.

Изграждане нависокотехнологични паркове и центрове за ускорено внедряване в икономиката на създадените от научните изследвания резултати, изобретения и патенти.

 **X. Здравеопазване**

 Подобряване на здравето на нацията е стратегическа цел.

 **1.** Засилване ролята на профилактиката като възможност за по-добро здраве и качество на живот.Разширяване на обхвата на профилактичните прегледи с допълнителни скринингови изследвания. Ранна диагностика и откриване на предхронични и хронични състояния чрез въвеждане на ежегодни профилактични прегледи на всички български граждани на кръв, урина и кардиологични изследвания. По този начин ще бъдат наблюдавани и лекувани по-голямата част от хроничните заболявания преди навлизането им в стадий нуждаещ се от болнична помощ.

 Въвеждане на интегриран подход за намаляване употреба на наркотични вещества и за справяне с нарастващия процент на наркозависимите подрастващи.

 **2.** Осигуряване на финансова стабилност и обезпеченост на здравната система. Стабилизиране на здравноосигурителния модел. Започване на **поетапна демонополизация на Националната здравноосигурителна каса.**

 **3. Създаване на интегрирана информационна система**, свързваща в реално време информационните системи на Министерството на здравеопазването, НЗОК, НОИ, НАП, доставчиците на медицински и здравни услуги (болници, практики в извънболничната помощ, аптеки) и прехвърляне на целия документооборот в електронен вид.

 **4.** Преодоляване на регионалните дисбаланси и осигуряване на функционално взаимодействие между отделните нива на медицинската помощ.Кадрово и ресурсно обезпечаване в Спешната медицинска помощ чрез подобряване на условията за обучението и квалификацията на специалистите, както и на заплащането, на условията на труд, на сигурността и техническата обезпеченост на кадрите. Подобряване достъпа и качеството на специализираната, болничната и доболничната медицинска помощ.Осигуряване на медицинска помощ в малките населени места.

 **XI. Култура**

 **1.** Приемане на национална стратегия за развитие на изкуствата, културните и творчески индустрии, културното наследство и културния туризъм.

 **2.** Приоритетно финансиране на дейности по опазване на културното наследство - археологически проучвания, социализация и представяне на движимо и недвижимо археологическото наследство.

 **3.** Подобряване на условията и мерките, насочени към предоставяне на допълнителни публични и алтернативни средства, насочени към модернизиране на мрежата от културни институти, читалища и библиотеки в страната.

 **4.** Достигане до максимално финансиране на българското кино от държавата съгласно Закона за филмовата индустрия.

 **5.** Реално изпълнение на предвиденото в Закона за хазарта отчисление от 10% за Националния фонд „Култура”.

 **6. Модернизиране на материалната база в сферата на** културата – училища, театри, опери, музеи и др.

 **7.** Разширяване на присъствието на българската култура в Европа и по света и активна роля на българската култура във връзка с председателството на Съвета на ЕС.

 **XII. Околна среда**

 **1.** Модернизация и обновление за здравословна околна среда. Изпълнение на инфраструктурни мерки за управление на риска от наводнения. Национална програма в областта на водите, насочена към осигуряване на чиста питейна вода и пречиствателни съоръжения в по-малките населени места.

 **2. Подобряване качеството на атмосферния въздух в населените места**. Разширяване на комплекса от мерки за опазване чистотата на атмосферния въздух. Разработване на национална програма за качеството на атмосферния въздух.

 **3.** Опазване и оползотворяване на природните ресурси за развитие и растеж. Реализация на широкообхватни мерки за опазване и устойчиво използване на ресурсите в сектори „Води”, „Отпадъци”, „Природа и биоразнообразие”, балансирайки природозащитните функции и функциите на катализатор на екологосъобразен икономически растеж - мерки за запазване и възстановяване на екосистемите и услугите, които се предоставят, в полза на местното икономическо развитие. Създаване на ефективна платформа за взаимодействие между държавата и научните среди за изпълнение на държавните природозащитни политики.

 **4.** Въвеждане на мерки за оптимизиране на превантивната дейност, в посока **опростяване на процедурите на инвестиционния процес (ОВОС)**, премахване на излишни процедури и съвместяване на изискванията, където е приложимо; подобряване на интегрирането на аварийната безопасност в управлението на тежката индустрия.

 **5.** Развитие на националната система за мониторинг на околната среда.

 **XIII. Земеделие, храни, рибарство и гори**

 **1.** Устойчиво земеделие. Реформа в поземлените отношения за устойчивост, комасация и отношение към земеделската земя като към природен ресурс, осигуряващ националната хранителна сигурност. Хидромелиорации – **развитие на ефективно поливно земеделие**, ръководено от сдруженията да напояване.

 **1.1.** Довършване на изграждането, въвеждане и реално функциониране на нова система за борба с градушките, покриваща цялата територия на страната.

 **1.2.** Приемане на Закон за браншовите организации.

 **2.** Конкурентноспособно и пазарноориентирано земеделие. **Осигуряване на финансова подкрепа с фокус върху малките и средни предприятия** и стимулиране на доходоносно селскостопанско производство и равнопоставеност на пазара.

 **2.1.** Запазване ивъвеждане на нови схемиза държавна подкрепа.

 **2.2.** Максимално усвояване на европейските мерки за подкрепа.

 **2.3.** Осигуряване наинституционална подкрепа и електронизация на администрирането на селското стопанство.

 **3.** Продължаване на политиките на балансирано и диверсифицирано земеделие.Прилагане на обвързано с производството подпомагане. Предоставянето на обвързана подкрепа ще се основава на критерии за по-високо качество, продуктивност и конкурентоспособност на животновъдното производство;

Засилване на контрола за спазване на изискванията за производство на биологична продукция и популяризиране на ползите от биологично произведените храни и продукти за човешкото здраве.

 **4**. Полагане на грижи за здравеопазване на животните и превенция.Въвеждане на нови изисквания към средствата за идентификацията на животните и пчелните семейства.

 **5.** Разширяване на системата за събиране и обезвреждане на странични животински продукти в България.

 **6.** Приемане и прилагане на **нов Закон за храните**. Прилагане на политики за защита на българските производители в областта на храните. Увеличаването на дела на произведените в България храни, предлагани в търговската мрежа, стимулирането на добрите и ограничаване на нелоялните търговски практики по веригата на доставки на храни.

 **7.** Усъвършенстване на превенцията и контрола за опазване на горите. **Редуциране на ползването на дървесина от зрелите гори, за сметка на отглеждане на младите гори** с цел задоволяване на потребностите на националния пазар. Устойчиво поддържане, опазване и увеличаване на горските ресурси на страната.

 **XIV. Транспорт**

 **1.** Ефективно поддържане, модернизация и развитие на транспортнатаинфраструктура.

 **1.1** ЖП инфраструктурата– модерна, екологична, достъпна

Закупуване на нови влакове;

Изграждане на жп линията София – Септември;

Изграждане на жп участък София – Волуяк, част от жп възел София;

Модернизация на жп линията Пловдив – Бургас, Фаза 2;

Модернизация на жп линията Драгоман – София;

Модернизация на жп възел Пловдив;

Възстановяване на проектните параметри на жп линията Русе – Варна.

 **1.2** Пътната инфраструктура – безопасна и модерна пътна инфраструктура.

 **1.2.1** Въвеждане на по-справедлив модел за плащане на пътищата – чрез въвеждане на смесена система: електронна винетка за леки коли и тол такса за изминато разстояние за тежкотоварните автомобили.

 **1.2.2** Завършване на магистралния пръстен на страната и модернизация на пътната мрежа:

**Ускорено доизграждане на АМ „Хемус**”;

Доизграждане на АМ „Струма” (Благоевград – Сандански);

Изграждане на АМ „Калотина – София”;

**Тунел под връх Шипка**;

скоростен път Русе– В. Търново;

скоростен път Видин – София;

доизграждане на Южната дъга на Софийския околовръстен път;

Бургас – Слънчев бряг, обход Пловдив.

 **1.3.** Създаване на условия за развитие на морския и речен транспорт.

 **1.4. Разширение на метрото в София**. Подготовка за изграждане (проектиране) на интермодален терминал в гр. Варна и в гр. Видин.

 **2.** Привличане на инвестиции и професионално управление на транспортната инфраструктура и съоръжения.

 **3.** Повишаване на сигурността и безопасността на транспортния сектор, въвеждане на интелигентни транспортни системи.

 **4.** Подобряване на качеството на услугите в железопътния сектор, дългосрочна стратегия за българските железници.

 **XV. Икономика**

 Пред икономиката стоят два основни проблема, решаването на които би довело до устойчив икономически растеж - административната тежест пред бизнеса и липсата на развит капиталов пазар.

 **1.** Премахване на административната тежест за бизнеса. Приемането на специален Закон за премахване на административната тежест с **въвеждане на принципа на „мълчаливото съгласие“ и** принципа на **„една информация в една администрация“**.

 Свеждане на регулаторните режими до минимално изискуемите от европейското законодателство. Спазване на десетте ръководни принципа на „Акта за малкия и среден бизнес за Европа“. Създаването на пътна карта на документооборота за всеки бизнес.

 **2**. Подкрепа за развитието на икономически зони, чрез финансиране на мерките за насърчаване на инвестициите. Безвъзмездно прехвърляне в собственост на общините на военни терени с отпаднала необходимост.

 **3.** Подкрепа на изпълнителната и законодателната власт за реализирането на всички мерки от Стратегията за развитие на капиталовия пазар.

 **4.** Засилен и ефективен следприватизационен и следконцесионен контрол.

 **XVI. Енергетика**

 **1.** Енергийна сигурност чрез собствен добив. Продължаване на проучването на дълбоко Черно море чрез провеждане на процедура по търсене и проучване и на блок „Терес”.

Подкрепа за проучванията в блок „Хан Аспарух” и блок „Силистар”, които да гарантират конкурентоспособни цени на енергийните ресурси, енергийната сигурност и значителни приходи от концесионни възнаграждения.

 **2**. Изпълнение на решението (препоръките) на ЕК по отношение на ТЕЦ “Марица – Изток 1” и ТЕЦ “Марица - Изток 3”.

 **3.** Ревизия на разходите на ТЕЦ “Марица – Изток 2”, мини “Марица – Изток”, АЕЦ “Козлодуй” и други.

 **4.** Енергийна сигурност чрез изграждане на интерконектори между България и съседните ни страни.

 **5.** Пълна либерализация на пазара на електроенергия и газ. Изготвяне на законодателни промени, свързани с въвеждане на пълна либерализация на пазара

 **6.** Продължаване на дейностите по удължаване на живота на 5-ти и 6-ти блок на АЕЦ „Козлодуй“.

 **XVII**. **Туризъм**

 Утвърждаване на България, като целогодишна туристическа дестинация с качествен туристически продукт, развиваща всички видове туризъм и влизането ни в топ 5 на туристическите дестинации в Югоизточна Европа. Да се постави акцент върху туристическата реклама и популяризиране на туристическия продукт на България извън страната:

 1. Културно-историческият туризъм и туристическите атракции;

 2. Летен морски туризъм;

 3. Зимен туризъм и развитие на ски-инфраструктурата;

 4. Балнео и СПА туризъм;

 5. Голф туризъм, еко туризъм, приключенски, винен, гурме и др. видове туризъм.

 **XVIII. Младеж и спорт**

 **1.** Законодателни промени, регламентиращи цялостна реформа на българския спорт вкл.подзаконови нормативни актове въз основа на новия закон.

 **2.** Реализиране напрограма за реконструкция, модернизация и цялостно изграждане на спортната база в българските училища. Подобряване на качеството на спортната инфраструктура, като съвместно с общините се изграждат многофункционални спортни площадки и съоръжения.

 **3.** В областта на спорта за високи постижения – провеждане на реформи и ефективно управление на ресурсите и насочването им на пазарен принцип към сферите с традиции, международни успехи и спортове със силен социален ефект. Фокус върху организиране и поемане на домакинства на състезания от най- висок ранг на спортове, отговарящи на същия критерий.

 Прецизиране начина, методиката, критериите и показателите за финансиране на спортните клубове в съответствие с Програмата за развитие на спортните клубове. Насочване икономисания финансов ресурс към масовия спорт и масовите структури, както и към националните младежки и детско-юношески отбори. Създаване на условия за развитие на деца с изявен спортен талант и изграждане на резерв за елитния спорт на Р България. Реформа в спортните училища. Подобряване на условията за спорт и учене в тях и превръщането им в ефективни учебни заведения.

**За ПП ГЕРБ: За КП „Обединени патриоти“:**

 Бойко Борисов Валери Симеонов

 Волен Сидеров

 Красимир Каракачанов